b'\n_START_ARTICLE_\nKoncert v F (Gershwin)\n_START_PARAGRAPH_\nGeorge Gershwin: Koncert v F-duru (klavirski koncert)\n_START_SECTION_\nOkoli\xc5\xa1\xc4\x8dine nastanka\n_START_PARAGRAPH_\nKoncert v F je bli\xc5\xbee klasi\xc4\x8dni obliki solisti\xc4\x8dnega koncerta kot znamenita Rapsodija v modrem. Dan po bu\xc4\x8dnem uspehu Rapsodije v modrem v Aeolian Hallu v New Yorku (12. februarja 1924) je dirigent Walter Damrosch pri Gershwinu naro\xc4\x8dil novo skladbo za newyor\xc5\xa1ki simfoni\xc4\x8dni orkester. Gershwin je zaslovel z delom za broadwayski muzikal, v klasi\xc4\x8dni kompoziciji pa je bil samouk. \xc5\xa0ele mnogo kasneje se je u\xc4\x8dil pri Henryju Cowellu, Wallinfordu Riegerju in Arnoldu Schoenbergu, nasvete pa je iskal tudi v Franciji pri Nadii Boulanger in Mauriceu Ravelu. Da bi izpolnil Damroschevo naro\xc4\x8dilo, se je oboro\xc5\xbeil z u\xc4\x8dbeniki za oblikoslovje, glasbeno teorijo in orkestracijo. Ker pa je moral prej izpolniti pogodbena naro\xc4\x8dila za tri muzikale, je koncert skiciral \xc5\xa1ele maja 1925. Julija je nastal zapis za dva klavirja z delovnim naslovom \xc2\xbbNewyor\xc5\xa1ki koncert\xc2\xab. Kon\xc4\x8dna verzija za klavir in simfoni\xc4\x8dni orkester je bila nared 10. novembra 1925. To je bilo prvo delo, ki ga je Gershwin sam orkestriral (Rapsodijo v modrem je priredil za orkester Ferde Grof\xc3\xa9), zato je v za\xc4\x8detku novembra najel 60-\xc4\x8dlanski orkester in si pustil odigrati spremljavo, preden je dokon\xc4\x8dal orkestrske glasove. Premiera Koncerta je bila 3. decembra 1925 v newyor\xc5\xa1kem Carneggie Hallu. Solist je bil avtor sam, orkestru newyor\xc5\xa1kih simfonikov pa je dirigiral Walter Damrosch. Dvorana je bila razprodana, ob\xc4\x8dinstvo pa je delo zelo dobro sprejelo. Koncert je kritike nekoliko zmedel, saj niso vedeli, ali naj ga uvrstijo med jazzovska ali klasi\xc4\x8dna dela. Med Gershwinovimi sodobniki je zbudil razli\xc4\x8dne odmeve: Igor Stravinski je menil, da gre za delo genija, Sergeju Prokofjevu pa sploh ni bil v\xc5\xa1e\xc4\x8d. Vsekakor je bil naro\xc4\x8dnik zadovoljen. Ko se je Newyor\xc5\xa1ki simfoni\xc4\x8dni orkester tri leta kasneje zdru\xc5\xbeil z Newyor\xc5\xa1ko filharmoni\xc4\x8dno dru\xc5\xbebo v znamenito Newyor\xc5\xa1ko filharmonijo, je dobil eno prvih naro\xc4\x8dil Gershwin - tako je nastal Amerikanec v Parizu.'